The Running Man (film fra 1987)

***The Running Man*** er en amerikansk science fiction- og actionfilm fra 1987 regissert av Paul Michael Glaser. Filmen er satt til et fremtidssamfunn der fanger må kjempe en kamp på liv og død i TV-overførte gladiatorkamper. Hovedrollen spilles av Arnold Schwarzenegger, mens andre sentrale roller spilles av María Conchita Alonso, Jesse Ventura, Jim Brown og Richard Dawson. Filmen er basert på Stephen Kings roman *[[Flykt for livet]]* fra 1982

Filmen ble en moderat publikumssuksess i USA.

## Handling
Handlingen er satt til fremtidens Los Angeles (som i dette tilfellet er mellom 2017 og 2019). Verdensøkonomien har brutt sammen og det er mangel på både mat og olje. Deler av LA ligger i ruiner og styres av gjenger. USA har utviklet seg til en totalitær politistat, oppdelt i militære soner som styrkes med jernhånd. TV har blitt mektigere en noen sinne og mest populært er programmet «THE RUNNING MAN». Ingrediensene i dette makabre gameshowet er en katt og mus-lek der uskyldige innbyggere utpekes som forbrytere og jages av spesialtrente commandostyrker i en slags moderne gladiatorkamp. Programmet fungerer som et viktig redskap for myndighetenes ønske om å holde massene nede slik at de ikke gjør opprør mot systemet.

Ben Richards er en respektert helikopterpilot under militærkommando som faller i unåde da han nekter å skyte mot ubevæpnede under et tokt i en av Los Angeles jordskjelvrammede slumstrøk. Han blir utsatt for et komplott og dømt som forbryter. Derfra havner han som en av deltakerne i «The Running Man».

## Om filmen
### Popularitet og økonomi
*The Running Man* ble en moderat publikumssuksess. Den innbrakte 38 millioner dollar i USA og havnet på 28. plass over de mest innbringende filmene i 1987.

Produksjonskostnadene var på ca 27 millioner dollar.

### Anmelderne
Den fikk blandet mottakelse av kritikerne, noe som gjenspeiles i at den har oppnådd 65 % på Rotten Tomatoes. Både Roger Ebert og Leonard Maltin gav den 2,5 av 4 oppnåelige stjerner.

Også de norsk anmelderne gav den blandet mottakelse. *[[VG]]s* og *[[Dagsavisen]]* gav den terningkast fire. mens *[[Dagbladet]]* gav den to.

DVD arkivet gav filmen 7 av 10 oppnåelige i 2004. Anmelderen skrev: «*Som samfunnskritikk kunne ”The Running Man” vært enda bedre, men selv i sin nåværende form ser man at man har truffet ganske rett i enkelte ting, og man kan lett begynne å dra skremmende paralleller mot det som er i ferd med å skje rundt oss i verden nå for tiden. Som actionfilm byr filmen på mange gode actionscener, men blir ofte for mye prat også, uten noen gode skuespillere som klarer å få pratet til å virke naturlig. Slik sett faller filmen litt mellom to stoler, men er likevel en underholdende film, som absolutt er verdt å få med seg en gang.*»

### Priser
Richard Dawson fikk en Saturn Award for beste mannlige birolle.

## I rollene
* Arnold Schwarzenegger – Ben Richards
* Maria Conchita Alonso – Amber Mendez
* Richard Dawson – Damon Killian
* Yaphet Kotto – William Laughlin
* Gus Rethwisch – Buzzsaw
* Professor Toru Tanaka – Subzero
* Jim Brown – Fireball
* Jesse Ventura – Captain Freedom
* Erland Van Lidth – Dynamo
* Marvin J. McIntyre – Harold Weiss
* Mick Fleetwood – Mic
* Sven-Ole Thorsen – Sven, Killians livvakt
* Dweezil Zappa – Stevie
* Thomas Rosales, Jr. – Chico

## Referanser


## Eksterne lenker
*